ToekomsVenster: Die prys wat Hy namens jou betaal hethttps://rak2.spens.co.za/radio/2017/567.mp3 Foto: Unsplash/Pixabay.com Jesus het in daardie selfde tyd van Nasaret in Galilea af gekom, en Hy is deur Johannes in die Jordaan gedoop. Net toe Hy uit die water kom, het Hy die hemel sien oopskeur en die Gees soos ŉ duif na Hom toe sien neerdaal. Daar was ook ŉ stem uit die hemel: “Jy is my geliefde Seun. Oor Jou verheug Ek My.” – Markus 1:9-11 Volgens die evangelie is Johannes stom van verbasing dat die Here, sy Here na hom kom om gedoop te word. Doop is vir sondaars. Dis die afwas van sonde en ongeregtigheid. Dis Johannes wat deur Jesus gedoop moet word. Jesus dring egter daarop aan. So word die geregtigheid vervul en aan God se plan van verlossing uitdrukking gegee. Wat in die water spreekwoordelik agterbly, word deur Jesus opgeneem. Dis ŉ metafoor vir die prys wat Hy later sou betaal. Terwyl sondaarmense in die doop die afwas van sonde beleef, neem Jesus die sonde van die wêreld op Hom deur die doopdaad. Verstaan jy jou doop? Dis ŉ identifikasie met Jesus en die prys wat Hy namens jou betaal het. Dis ŉ sterk woord, die hemel het “oopgeskeur”. Dis asof die oomblik swanger is met die implikasie van hierdie seremonie. Dit herinner aan die swaar gordyn wat later by die konkretisering van hierdie seremoniële daad sou plaasvind. Dis die hart van God wat skeur. Net maar dat God hierdie keer met goedkeuring na sy Seun kyk. Die volgende keer as die hemel skeur, is dit omdat selfs God vir ŉ oomblik die vernedering van sy Seun nie kon aanskou nie. Iewers sê die Woord – skeur julle harte en nie julle klere nie. Het jou hart al geskeur oor die prys wat jou ongeregtigheid die Seun gekos het?